
2026-2027 оқу жылына арналған облыстық бюджет қаражаты есебінен берілетін білім беру гранты туралы
(Павлодар облысы әкімінің гранты).

Павлодар облысының жергілікті атқарушы органдары тарапынан 2026-2027 оқу жылына жоғары және жоғары оқу орнынан кейінгі білімі бар кадрларды даярлауға 61 грант бөлінді, оның ішінде «Педагогикалық ғылымдар» (6В01) - 5 грант, «Өнер және гуманитарлық ғылымдар» (6В02) бакалавриат бағдарламалары бойынша – 5 грант, «Денсаулық сақтау» (7R10) резидентура бағдарламасы бойынша – 36 грант.
2026-2027 оқу жылында мемлекеттік білім беру тапсырысы мынадай жоғары білім беру ұйымдарында: «Әлкей Марғұлан атындағы Павлодар педагогикалық университеті» коммерциялық емес акционерлік қоғамы, «Нұр-Мүбарак» Египет ислам мәдениеті университеті, «Семей медициналық университеті» коммерциялық емес акционерлік қоғамы, «Қазақстан-Ресей медициналық университеті» мемлекеттік емес білім беру мекемесінде болады.
Облыстық бюджет қаражаты есебінен жоғары білімі бар кадрларды даярлауға білім беру грантын (әкім грантын) беру конкурсына қатысуға өтінімдер ағымдағы жылдың 5-10 тамызы аралығында, жоғары оқу орнынан кейінгі білімі бар кадрларды даярлауға (әкім грантын) 10-17 тамыз аралығында жоғары оқу орындарының қабылдау комиссияларына берілетін болады.
Қабылдау аяқталғаннан кейін ЖОО талапкерлердің құжаттарын Павлодар облысының білім беру, дін, денсаулық сақтау басқармаларына береді, онда 20-25 тамыз аралығында бакалавриат, резидентура бағдарламалары бойынша конкурстық комиссияның отырысы өткізіліп, грант иегерлері айқындалатын болады. Грант иегерлерінің тізімі 25 тамыздан кейін Павлодар облысы білім беру басқармасының сайтында жарияланады.
Облыстық бюджет қаражаты есебінен жоғары білім алу үшін білім беру грантын тағайындау конкурсына қатысу үшін ҰБТ-дан өткен (мамырдан шілдеге дейін) және шекті балл жинаған тұлғалар жіберіледі.
ЖОО-ға түсудің шекті балдары:
- «Педагогикалық ғылымдар» білім беру саласы үшін кемінде 75 балл,
- басқа ЖОО-ға кемінде 50 балл жинауы қажет.
Гранттарды бөлу кезінде Қазақстан Республикасы Ғылым және жоғары білім министрінің 2023 жылғы 26 шілдедегі «Жоғары білімнің білім беру бағдарламаларын іске асыратын білім беру ұйымдарына оқуға түсу кезінде қабылдау квотасының мөлшерін бекіту туралы» № 357 бұйрығымен айқындалған тұлғаларды қабылдау квотасының мөлшері ескеріледі.
ЖАО қаражаты есебінен грант негізінде түскен азаматтармен Павлодар облысының аумағында кемінде 3 жыл жұмыспен өтеу туралы шарт жасалады.
ЖАО гранттарын тағайындау бойынша анықтамаларды жоғары оқу орындарының қабылдау комиссияларынан алуға болады.
